CELEX: 52017PC0191
Language: mt
Date: 2017-04-19 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ tan-negozjati dwar l-adattament tal-Protokolli tal-Ftehim bejn l-Unjoni Ewropea u r-Renju tal-Marokk

IL-KUMMISSJONI EWROPEA
            Brussell, 19.4.2017
            COM(2017) 191 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati dwar l-adattament tal-Protokolli tal-Ftehim bejn l-Unjoni Ewropea u r-Renju tal-Marokk
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Matul kważi nofs seklu, l-UE u l-Marokk żviluppaw sħubija rikka u multidimensjonali u, bis-saħħa t’hekk, fl-2008 l-Marokk ingħata “status avvanzat” bħala riflessjoni tas-saħħa tar-rabtiet bilaterali bejn iż-żewġ Partijiet u tal-ambizzjonijiet u l-impenji komuni tagħhom biex imexxu ’l quddiem l-aġenda komuni tagħhom.
               
               
                  Fl-istess ħin, l-UE dejjem tenniet l-impenn tagħha li ssolvi l-kunflitt tas-Saħara tal-Punent. Hija tappoġġa bis-sħiħ l-isforzi li qed jagħmlu s-Segretarju Ġenerali tan-Nazzjonijiet Uniti u l-Mibgħut Personali tiegħu biex jgħinu lill-Partijiet isibu soluzzjoni politika ġusta u dejjiema li tkun aċċettabbli għaż-żewġ naħat u li tkun tipprevedi l-awtodeterminazzjoni tal-popli tas-Saħara tal-Punent fil-kuntest ta’ arranġamenti li jkunu konsistenti mal-prinċipji tal-Karta tan-Nazzjonijiet Uniti u mal-għanijiet tagħha, kif previsti fir-Riżoluzzjonijiet tal-Kunsill tas-Sigurtà tan-Nazzjonijiet Uniti, fosthom tar-Riżoluzzjonijiet numru 2152 u 2218 tal-2014 u tal-2015 rispettivament.
               
            
            
               Fil-kuntest tal-għoti ta’ preferenzi tariffarji, din il-proposta tipprevedi bidliet fil-Protokoll numru 4
                  1
                u fil-Protokoll numru 1
                  2
                tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju tal-Marokk, min-naħa l-oħra (minn hawn ’il quddiem imsejjaħ “il-Ftehim ta’ Assoċjazzjoni bejn l-Unjoni Ewropea u l-Marokk” jew sempliċiment “il-Ftehim ta’ Assoċjazzjoni”), wara s-sentenza tal-Qorti Ewropea tal-Ġustizzja tal-21 ta’ Diċembru 2016 fil-Kawża C-104/16 P, li qatgħatha li l-Ftehim ta’ Assoċjazzjoni bejn l-Unjoni Ewropea u r-Renju tal-Marokk u l-Ftehim dwar il-Biedja li hemm bejniethom ma japplikawx għas-Saħara tal-Punent.
            
            
               Qabel ma ngħatat is-sentenza tal-Qorti, il-preferenzi kummerċjali previsti fil-Ftehim ta’ Assoċjazzjoni u fil-Protokolli tiegħu kienu qed jiġu applikati de facto għall-prodotti li joriġinaw mis-Saħara tal-Punent, li huwa territorju mhux awtonomu. Madankollu, wara s-sentenza tal-Qorti tal-Ġustizzja, it-tali prattika ma tistax titkompla sakemm ma jinbidilx il-Protokoll numru 4 dwar l-oriġini tal-prodotti b’mod li l-prodotti mis-Saħara tal-Punent jitħallew jiġu assimilati ma’ dawk prodotti fil-Marokk. L-inċertezzi fis-swieq li kien hemm wara li nħarġet is-sentenza tal-Qorti tal-Ġustizzja affettwaw ir-relazzjonijiet kummerċjali bilaterali. 
            
            
               L-għan ta’ din ir-Rakkomandazzjoni huwa li tawtorizza n-negozjati bil-għan li tiġi pprovduta l-bażi legali biex jitkomplew jingħataw il-preferenzi lill-prodotti li joriġinaw mis-Saħara tal-Punent, hekk kif kien isir fl-imgħoddi. Minħabba li dawn il-preferenzi kummerċjali għall-prodotti agrikoli u għall-prodotti tas-sajd fis-suq tal-UE huma stabbiliti fil-Protokoll numru 1 tal-Ftehim ta’ Assoċjazzjoni, irid jiġi ċċarat ukoll il-kamp ta’ applikazzjoni ta’ dak il-Protokoll. Dan se jevita li jkun hemm tfixkil fil-kummerċ filwaqt li jżomm l-istabbiltà fil-livell ta’ aċċess għas-suq tal-UE, minħabba li mhumiex se jingħataw preferenzi ġodda. Jista’ jkun li, iktar tard, l-emendi tal-Protokolli rilevanti tal-Ftehim ta’ Assoċjazzjoni jiġu kkumplimentati minn emenda sussegwenti tal-Ftehim ta’ Assoċjazzjoni stess jekk ikun hemm bżonn. Fl-aħħar nett, ta’ min jiftakar li għad hemm żewġ Kawżi pendenti fil-Qorti Ewropea tal-Ġustizzja dwar il-Marokk (il-Kawżi C-266/16 u T-180/14), li huma marbutin mal-Ftehim ta’ Assoċjazzjoni fis-settur tas-sajd bejn l-Unjoni Ewropea u l-Marokk u li x’aktarx se jagħtu iktar gwida dwar il-kundizzjonijiet biex ftehim jiġi estiż għal territorju mhux awtonomu. Barra minn hekk, huwa mifhum li kull arranġament se jkun biss provviżorju u se jkun validu biss sakemm ikun għadu ma ġiex solvut il-kunflitt fil-kuntest tan-Nazzjonijiet Uniti u skont ir-Riżoluzzjonijiet tal-Kunsill tas-Sigurtà tan-Nazzjonijiet Uniti.
            
            
               •Il-konsistenza ma’ dispożizzjonijiet eżistenti tal-politika f’dan il-qasam ta’ politika
            
            
               
                  Din ir-Rakkomandazzjoni hija konsistenti għalkollox mal-politika kummerċjali attwali, minħabba li l-awtoritajiet doganali kienu qed japplikaw de facto l-preferenzi għall-prodotti mis-Saħara tal-Punent li kienu ċċertifikati bħala prodotti li joriġinaw mill-Marokk. Il-Marokk mhux se jingħata preferenzi kummerċjali ġodda minħabba li l-għan hu biss li titwessa’ ż-żona ġeografika li jkopru l-preferenzi, u mhux li jinbidel l-għadd ta’ dawn il-preferenzi. 
               
               
                  Il-proposta hija konsistenti mal-għanijiet ġenerali tal-Politika Ewropea tal-Viċinat minħabba li tikkontribwixxi biex jittejbu r-relazzjonijiet ekonomiċi u kummerċjali fil-Viċinat tan-Nofsinhar fi spirtu ta’ kooperazzjoni mill-qrib. Hija konsistenti wkoll mal-politika globali tal-UE b’rabta mal-Marokk, li għandha l-għan li toħloq sħubija privileġġjata ma’ dan il-pajjiż filwaqt li ma tagħmilx ħsara lill-eżitu tal-proċess li qed imexxu n-Nazzjonijiet Uniti b’rabta mas-Saħara tal-Punent. 
               
               
                  Il-fatt li l-preferenzi kummerċjali jista’ jkollhom kamp ta’ applikazzjoni usa’ mhuwiex mingħajr preċedent, minħabba li l-Ftehim ta’ Assoċjazzjoni bejn l-Unjoni Ewropea u l-Marokk fih żewġ Dikjarazzjonijiet Konġunti li permezz tagħhom il-Marokk jaċċetta l-prodotti li joriġinaw mir-Repubblika ta’ San Marino u mill-Andorra bħala prodotti li joriġinaw mill-Komunità fit-tifsira ta’ dak il-Ftehim.
               
            
            
               •Il-konsistenza ma’ politiki oħrajn tal-Unjoni
            
            
               
                  L-UE dejjem kienet tal-fehma li l-ftehimiet bilaterali tagħha mal-Marokk jistgħu jiġu estiżi għas-Saħara tal-Punent b’ċerti kundizzjonijiet, u dan jidher, pereżempju, mill-Ftehim ta’ Assoċjazzjoni fis-settur tas-sajd, li jkopri b’mod espliċitu l-ilmijiet lil hinn mill-kosta tas-Saħara tal-Punent. Il-fatt li jiġu emendati l-Protokolli rilevanti tal-Ftehim ta’ Assoċjazzjoni jippermetti wkoll li l-għoti tal-preferenzi tariffarji tal-UE jissejjes fuq valutazzjoni tal-benefiċċji tagħhom għall-popolazzjonijiet lokali u fuq valutazzjoni tal-ħarsien tad-drittijiet tal-bniedem.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               
                  Din ir-Rakkomandazzjoni tissejjes fuq l-Artikolu 218(3) u (4) tat-Trattat dwar il-Funzjonament tal-Unjoni Ewropea.
               
            
            
               •Is-sussidjarjetà (għal kompetenza mhux esklużiva) 
            
            
               
                  Il-politika kummerċjali komuni tidħol fil-kompetenza esklużiva tal-Unjoni (skont l-Artikolu 3(1) tat-Trattat dwar il-Funzjonament tal-Unjoni Ewropea) u, skont l-Artikolu 5(3) tat-Trattat dwar l-Unjoni Ewropea, il-prinċipju tas-sussidjarjetà mhuwiex rilevanti għall-oqsma li jidħlu fil-kompetenza esklużiva tagħha.
               
            
         
         
            
               •Il-proporzjonalità
            
            
               
                  Din ir-Rakkomandazzjoni tagħti tweġiba proporzjonata għall-kwistjoni kkonċernata. Il-ftehim mhux se jibdel il-livell ta’ aċċess għas-suq tal-Unjoni Ewropea. Ir-regoli dwar l-oriġini tal-prodotti huma ddefiniti fil-Protokoll tal-Ftehim ta’ Assoċjazzjoni, li għalhekk hemm bżonn jiġi emendat biex jinkiseb l-għan tar-Rakkomandazzjoni u biex tingħata tweġiba pjuttost rapida għall-inċertezzi kummerċjali li qed jaffettwaw lill-Marokk daż-żmien, mingħajr ħsara għall-proċess li qed imexxu n-Nazzjonijiet Uniti b’rabta mas-Saħara tal-Punent u mingħajr ħsara għall-eżitu finali tal-kunflitt.
               
               
                  Għalhekk, ir-Rakkomandazzjoni għal Deċiżjoni tal-Kunsill li tawtorizza lill-Kummissjoni tinnegozja ftehim bejn l-Unjoni Ewropea u l-Marokk dwar l-adattament tal-Protokolli tal-Ftehim ta’ Assoċjazzjoni b’rabta mal-oriġini tal-prodotti ma tmurx lil hinn minn dak li hu meħtieġ jew minn dak li hu xieraq biex jinkisbu l-għanijiet tal-politika.
               
            
            
               •L-għażla tal-istrument
            
            
               
                  Il-Protokolli rilevanti jistgħu jiġu emendati biss permezz ta’ ftehim bejn il-Partijiet. Dan ikopri wkoll il-kooperazzjoni li hemm bżonn bejn l-awtoritajiet biex jiġu implimentati l-preferenzi kummerċjali. 
               
               
                  Il-ftehim se jkun fil-forma ta’ skambju ta’ ittri bejn l-UE u r-Renju tal-Marokk.
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATTI
            
            
               •Il-konsultazzjonijiet mal-partijiet interessati
            
            
               
                  Saru taħditiet esploratorji mal-awtoritajiet tal-Marokk u mal-Istati Membri permezz tal-istrutturi rilevanti tal-Kunsill.
               
               
                  Il-Kummissjoni għandha tfittex li tiżgura li, fi żmien il-proposta tagħha għall-iffirmar u għall-konklużjoni tal-ftehim, in-nies milqutin minnu jkunu ġew involuti kif xieraq fil-proċess.
               
            
            
               •Il-valutazzjoni tal-impatti
            
            
               
                  Ma twettqet l-ebda valutazzjoni tal-impatti minħabba li, fir-realtà, ir-Rakkomandazzjoni qed tipprovdi bażi legali għat-trattament preferenzjali li diġà kien qed jiġi applikat, de facto, b’mod konsistenti għall-prodotti mis-Saħara tal-Punent fis-snin li għaddew. Għalhekk, minħabba li l-estent tal-aċċess għas-suq mhux se jinbidel, x’aktarx li l-proposta mhux se jkollha impatt kummerċjali sinifikanti fuq il-flussi tal-kummerċ meta mqabbel ma’ dawk li kienu jeżistu f’dawn l-aħħar snin. 
               
               
                  Madankollu, il-Kummissjoni se tiżgura, bl-iktar mod xieraq possibbli, li l-Unjoni tkun tista’ tqis it-tagħrif li huwa rilevanti għall-iżvilupp sostenibbli tas-Saħara tal-Punent, b’mod partikulari b’rabta mal-benefiċċji tal-ftehim għall-popolazzjoni lokali u mal-isfruttament tar-riżorsi naturali, kemm meta jiġi ffirmat il-ftehim kif ukoll wara.
               
            
            
               •Id-drittijiet fundamentali
            
            
               
                  L-Artikolu 2 tal-Ftehim ta’ Assoċjazzjoni jinkludi klawżola dwar id-drittijiet tal-bniedem u l-libertajiet fundamentali. Din hija ddefinita bħala element essenzjali tal-Ftehim li, jekk tinkiser, tista’ twassal biex il-Ftehim jiġi sospiż. Għandu jiġi żgurat li l-Protokolli jiġu applikati b’mod li jkun konsistenti mad-dispożizzjonijiet tal-Ftehim ta’ Assoċjazzjoni f’dak li għandu x’jaqsam mal-ħarsien tad-drittijiet tal-bniedem u tal-libertajiet fundamentali.
               
            
            
               4.IMPLIKAZZJONIJIET BAĠITARJI
            
            
               
                  F’termini tad-dħul tal-UE mid-dwana, wieħed ma jista’ jistenna li se jkun hemm l-ebda implikazzjoni baġitarja meta mqabbel mal-qagħda attwali, minħabba li l-prodotti li joriġinaw mis-Saħara tal-Punent diġà kienu qed jibbenefikaw, de facto, minn eżenzjoni fuq id-dazji doganali malli jidħlu fl-UE.
               
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
         
         
            
               li tawtorizza l-ftuħ tan-negozjati dwar l-adattament tal-Protokolli tal-Ftehim bejn l-Unjoni Ewropea u r-Renju tal-Marokk
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 218(3) u (4) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Billi:
            
            
               (1)Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju tal-Marokk, min-naħa l-oħra (minn hawn ’il quddiem imsejjaħ “il-Ftehim ta’ Assoċjazzjoni”), daħal fis-seħħ fl-1 ta’ Marzu 2000.
            
            
               (2)Fis-sentenza tagħha fil-Kawża C-104/16 P, il-Qorti tal-Ġustizzja ċċarat li l-Ftehim ta’ Assoċjazzjoni jkopri biss it-territorju tar-Renju tal-Marokk iżda ma jkoprix is-Saħara tal-Punent, li huwa territorju mhux awtonomu. Madankollu, minn meta daħal fis-seħħ dan il-Ftehim, il-prodotti li kienu ġejjin mis-Saħara tal-Punent u li kienu ċċertifikati bħala prodotti li joriġinaw mill-Marokk kienu qed jiġu importati fl-Unjoni bil-preferenzi tariffarji previsti fid-dispożizzjonijiet rilevanti tal-Ftehim ta’ Assoċjazzjoni.
            
            
               (3)Huwa importanti li ma jitħarbtux il-flussi tal-kummerċ li żviluppaw matul is-snin, filwaqt li jiġi żgurat li jkun hemm biżżejjed garanziji biex jitħarsu d-drittijiet tal-bniedem u biex it-territorji kkonċernati jiġu żviluppati b’mod sostenibbli.
            
            
               (4)L-Unjoni Ewropea tappoġġa l-isforzi tan-Nazzjonijiet Uniti biex tinstab soluzzjoni politika aċċettabbli għaż-żewġ naħat li tkun tipprevedi l-awtodeterminazzjoni tal-popli tas-Saħara tal-Punent b’mod li jkun konsistenti mal-prinċipji tal-Karta tan-Nazzjonijiet Uniti u mal-għanijiet tagħha.
            
            
               (5)Għalhekk huwa xieraq li tiġi nnegozjata emenda tal-Protokolli rilevanti tal-Ftehim ta’ Assoċjazzjoni,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni b’dan hija awtorizzata tinnegozja, f’isem l-Unjoni, ftehim internazzjonali dwar l-adattament tal-Protokolli tal-Ftehim ta’ Assoċjazzjoni bejn l-Unjoni Ewropea u r-Renju tal-Marokk. Il-Kummissjoni għandha tmexxi t-tim tan-negozjati, li se jkun jinkludi wkoll lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà.
            
            
               Artikolu 2
            
            
               Id-direttivi tan-negozjar huma mogħtija fl-Anness.
            
            
               Artikolu 3
            
            
               In-negozjati għandhom isiru b’konsultazzjoni ma’ [isem il-kumitat speċjali li għandu jiddaħħal mill-Kunsill].
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-Protokoll numru 4 tal-Ftehim ta’ Assoċjazzjoni għandu x’jaqsam mad-definizzjoni tal-“prodotti oriġinarji” u mal-metodi tal-kooperazzjoni amministrattiva.
               
               
                  
                     (2)
                  
                        Il-Protokoll numru 1 tal-Ftehim ta’ Assoċjazzjoni għandu x’jaqsam mal-arranġamenti li japplikaw għall-importazzjoni fl-Unjoni Ewropea tal-prodotti agrikoli, tal-prodotti agrikoli pproċessati, tal-ħut u tal-prodotti tas-sajd li joriġinaw mir-Renju tal-Marokk .
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 19.4.2017
            COM(2017) 191 final
            ANNESS
            tar-
            RAKKOMANDAZZJONI GĦAL DEĊIŻJONI TAL-KUNSILL 
            li tawtorizza l-ftuħ tan-negozjati dwar l-adattament tal-Protokolli tal-Ftehim bejn l-Unjoni Ewropea u r-Renju tal-Marokk 
            
               
         
         
            
               ANNESS
            
            
               ID-DIRETTIVI GĦAN-NEGOZJAR TA’ FTEHIM BEJN
            
            
               l-Unjoni Ewropea u r-Renju tal-Marokk dwar l-adattament tal-Protokolli tal-Ftehim ta’ Assoċjazzjoni bejn l-Unjoni Ewropea u r-Renju tal-Marokk
            
            
               In-negozjati għandhom jissejsu fuq is-sħubija privileġġjata li l-Unjoni Ewropea u r-Renju tal-Marokk żviluppaw bejniethom, u għandu jkollhom l-għan li jadattaw l-istrumenti ta’ din is-sħubija għall-ambizzjoni komuni tal-Partijiet li jmexxu ’l quddiem it-tali sħubija, il-Ftehim ta’ Assoċjazzjoni ta’ bejniethom u l-Protokolli ta’ dan il-Ftehim li jiffurmaw parti essenzjali minnu.  
            
            
               Il-Kummissjoni għandha tiżgura li l-preferenzi kummerċjali previsti fil-Ftehim ta’ Assoċjazzjoni bejn l-Unjoni Ewropea u l-Marokk u fil-Protokolli tiegħu jingħataw lill-prodotti li joriġinaw mis-Saħara tal-Punent. Ma għandhomx jiġu nnegozjati preferenzi tariffarji oħrajn. Il-Kummissjoni għandha tiżgura wkoll li l-ftehim jipprevedi, b’mod espliċitu, qafas u proċess xierqa li jippermettu lill-Partijiet jevalwaw, abbażi ta’ skambju regolari tat-tagħrif, l-impatt tiegħu matul l-implimentazzjoni, u jiddiskutu bejniethom dak li jista’ jkun qed ixekkel il-funzjonament tajjeb tiegħu.
            
            
               Dan ifisser li l-Protokolli rilevanti tal-Ftehim ta’ Assoċjazzjoni jiġu riveduti skont il-bżonn.
            
            
               Il-ftehim għandu jkun fil-forma ta’ skambju ta’ ittri. 
            
            
               Meta jiġi ffirmat il-ftehim, il-Kummissjoni għandu jkollha biżżejjed tagħrif biex tivvaluta l-implikazzjonijiet potenzjali tiegħu għall-iżvilupp sostenibbli, b’mod partikulari b’rabta mal-benefiċċji tiegħu għall-popolazzjoni lokali u mal-isfruttament tar-riżorsi naturali fit-territorji kkonċernati.
            
            
               Għandu jiġi żgurat li l-Protokolli jiġu applikati b’mod li jkun konsistenti mad-dispożizzjonijiet tal-Ftehim ta’ Assoċjazzjoni f’dak li għandu x’jaqsam mal-ħarsien tad-drittijiet tal-bniedem u tal-libertajiet fundamentali.
            
            
               Il-Kummissjoni għandha tfittex li tiżgura li, fi żmien il-proposta tagħha għall-iffirmar u l-konklużjoni tal-ftehim, in-nies milqutin minnu jkunu ġew involuti kif xieraq fil-proċess. 
            
            
               Il-Kummissjoni għandha tagħmel ħilitha biex tiżgura li l-ftehim ikun jista’ jiġi implimentat malajr kemm jista’ jkun.
            
            
               In-negozjati u l-eżitu tagħhom għandhom jappoġġaw l-isforzi tas-Segretarju Ġenerali tan-Nazzjonijiet Uniti biex tinstab soluzzjoni li tkun tipprevedi l-awtodeterminazzjoni tal-popli tas-Saħara tal-Punent b’mod li jkun konsistenti mal-prinċipji tal-Karta tan-Nazzjonijiet Uniti u mal-għanijiet tagħha.